הישג לרועי פאר, תלמיד בית הספר הכפר הירוק ברמת השרון, שזכה בשבוע שעבר במדליית ארד באולימפיאדת בכימיה שהתקיימה בסלובקיה וצ'כיה. פאר הצטרף למשלחת מצוינת שזכתה גם ב- 2 מדליות זהב ו-3 מדליות כסף באולימפיאדת הפיזיקה בפורטוגל ועוד מדליית כסף באולימפיאדת הכימיה.
השנה התקיימה האולימפיאדה בליסבון, בפורטוגל ולקחו בה חלק 407 נערות ונערים מ-87 מדינות ברחבי העולם.
נבחרת התלמידים שהשתתפה באולימפיאדה לפיזיקה הוכשרה במרכז חוסידמן לנוער שוחר מדע שבאוניברסיטת בן גוריון בנגב בראשות מאמן הנבחרת, ד"ר אלי רז, חבר סגל במכללה האקדמית להנדסה אורט בראודה ובניהול צוות מרכז חוסידמן. את המשלחת ליוו מדריכי הפיזיקה, פבל רדזיוילובסקי ואיתמר חסון.
האולימפיאדה לכימיה מציינת השנה 50 שנה להיווסדה וישראל משתתפת בה משנת 2006.
השנה התקיימה האולימפיאדה בברטיסלבה, סלובקיה ובפראג, צ'כיה ולקחו בה חלק 300 נערות ונערים מ- 76 מדינות ברחבי העולם.
נבחרת התלמידים שהשתתפה באולימפיאדה לכימיה הוכשרה בפקולטה לכימיה ע"ש שוליך בטכניון. הכשרה זו מתבצעת בסיוע חברי סגל בכירים, מהנדסות המעבדה גבריאלה הלוי ואמה גרץ, מנהלת תכניות הנוער ד"ר אביטל להב, הדוקטורנט אסף מעודה, המאמנת הראשית ד"ר איזנה ניגל אטינגר וראש התוכנית פרופ' זאב גרוס, כאשר שלושת האחרונים גם ליוו את המשלחת לחו"ל.